## Uredba o postupku utvrđivanja objedinjenih uvjeta zaštite okoliša

### NN 114/2008 (6.10.2008.), Uredba o postupku utvrđivanja objedinjenih uvjeta zaštite okoliša

# VLADA REPUBLIKE HRVATSKE

**3301**

Na temelju članka 82. stavka 4. Zakona o zaštiti okoliša (»Narodne novine«, broj
110/2007), Vlada Republike Hrvatske je na sjednici održanoj 30. rujna 2008.
godine donijela

## UREDBU

### O POSTUPKU UTVRĐIVANJA OBJEDINJENIH UVJETA ZAŠTITE OKOLIŠA

I. OPĆE ODREDBE

Članak 1.

(1) Ovom Uredbom se utvrđuju djelatnosti kojima se mogu prouzročiti emisije
kojima se onečišćuje tlo, zrak, vode i more i s njima u svezi nepotpun popis
glavnih indikativnih tvari, uređuje se način podnošenja zahtjeva za utvrđivanje
i način utvrđivanja objedinjenih uvjeta zaštite okoliša za nova postrojenja u
kojima se obavljaju djelatnosti kojima se mogu prouzročiti emisije kojima se
onečišćuje tlo, zrak, vode i more, obvezni sadržaj tehničko-tehnološkog rješenja
za postrojenje, obvezni sadržaj rješenja kojim se utvrđuju objedinjeni uvjeti
zaštite okoliša za nova postrojenja, način i obveza provedbe pokusnog rada
postrojenja s obzirom na utvrđene mjere i objedinjene uvjete zaštite okoliša,
način dostavljanja podataka o praćenju emisija u tlo, zrak, vode i more te druge
sastavnice okoliša, uvjeti kada se za postrojenje moraju ishoditi novi
objedinjeni uvjeti zaštite okoliša, odnosno rješenje o izmjenama i dopunama
utvrđenih objedinjenih uvjeta zaštite okoliša, te način postupanja nadležnih
tijela u slučajevima kada bi emisije iz postrojenja mogle izazvati prekogranični
utjecaj na zdravlje ljudi i okoliš drugih država, kao i druge mjere i uvjeti u
skladu s međunarodno priznatim standardima i propisima, te utvrđivanje troškova
i način pokrića troškova u postupcima utvrđivanja objedinjenih uvjeta zaštite
okoliša.
(2) Ovom Uredbom određuje se način podnošenja zahtjeva i uvjeti za pribavljanje
rješenja o objedinjenim uvjetima zaštite okoliša za postojeća postrojenja,
obvezni sadržaj analize stanja u postojećem postrojenju i obvezni sadržaj
elaborata o načinu usklađivanja s odredbama Zakona, obvezni sadržaj mišljenja
Ministarstva o analizi i elaboratu tvrtke, kao i način njegova izdavanja, te
način izdavanja rješenja o objedinjenim uvjetima zaštite okoliša za postojeća
postrojenja, rokovi za ispunjenje i primjenu uvjeta iz rješenja.

Članak 2.

Pojedini pojmovi u smislu ove Uredbe imaju sljedeće značenje:
1. *tvar* je kemijski element i njegovi spojevi, uz izuzetak radioaktivnih tvari u
smislu posebnih propisa kojima se uređuje zaštita od radioaktivnih tvari i
genetski promjenjivih organizama u smislu posebnih propisa kojima se uređuje
zaštita od genetski promijenjenih organizama;
2. *značajna promjena u radu* je promjena u radu postrojenja koja prema mišljenju
nadležnih tijela može imati značajan negativan utjecaj na okoliš;
3. *najbolja (iz pojma najbolja raspoloživa tehnika – NRT iz Zakona)* označava ono
što je najučinkovitije u provedbi visoke opća razine zaštite okoliša kao
cjeline;
4. *raspoloživa* (iz pojma najbolja raspoloživa tehnika – NRT iz Zakona) je pojam
kojim se pobliže označavaju tehnike koje su razvijene do takvih razmjera koji
dopuštaju njihovu primjenu u određenom industrijskom sektoru pod ekonomski i
tehnički održivim uvjetima, uzimajući u obzir troškove, koristi i prednosti i
koje su dostupne operatoru;
5. *tehnika* (iz pojma najbolja raspoloživa tehnika – NRT iz Zakona) podrazumijeva
tehnologiju s pripadnom opremom koja se koristi u postrojenju i način na koji je
postrojenje projektirano, građeno, te način na koji se postrojenje koristi i
održava, kao i način na koji se postrojenje stavlja izvan pogona, odnosno način
na koji se uklanja;
6. *podnositelj zahtjeva* je tvrtka koja obavlja ili će obavljati neku od
djelatnosti iz Priloga I. ove Uredbe u postrojenju. Zahtjev za tvrtku podnosi
operater;
7. *nadležna tijela javne vlasti* su Ministarstvo, tijela državne uprave, tijela
jedinica lokalne i područne (regionalne) samouprave i pravne osobe s javnim
ovlastima, koja su nadležna za rješavanje u području zaštite pojedinih
sastavnica okoliša i zaštite od pojedinih opterećenja;
8. *Zakon* je Zakon o zaštiti okoliša.

*Primjena Uredbe*
Članak 3.

(1) Ova Uredba se primjenjuje na postrojenja u kojima se obavljaju i na
postrojenja u kojima će se nakon izgradnje, odnosno rekonstrukcije i puštanja u
redoviti rad postrojenja obavljati djelatnosti kojima se mogu prouzročiti
emisije kojima se onečišćuje tlo, zrak, vode i more.
(2) Iznimno od stavka 1. ovoga članka, ova Uredba ne primjenjuje se na
postrojenja u kojima će se obavljati i u kojima se obavljaju djelatnosti u
smislu stavka 1. ovoga članka kada se radi o postrojenjima i dijelovima
postrojenja koja se koriste za istraživanja, razvoj i ispitivanja novih
proizvoda i postupaka.

II. DJELATNOSTI I GLAVNE INDIKATIVNE TVARI KOJIMA SE MOGU PROUZROČITI EMISIJE
KOJIMA SE ONEČIŠĆUJE TLO, ZRAK, VODE I MORE

*Djelatnosti*
Članak 4.

Djelatnosti kojima se u smislu ove Uredbe mogu prouzročiti emisije kojima se
onečišćuje tlo, zrak, vode i more utvrđene su u Prilogu I. ove Uredbe.

*Popis glavnih indikativnih tvari*
Članak 5.

Popis glavnih indikativnih tvari koje su bitne za određivanje granične
vrijednosti emisija u postupku objedinjenih uvjeta zaštite okoliša (tj. po redu
važnosti u odnosu na ostale onečišćujuće tvari), utvrđen je u Prilogu II. ove
Uredbe.

III. POSTUPAK UTVRĐIVANJA OBJEDINJENIH UVJETA ZAŠTITE OKOLIŠA

1. POSTUPAK UTVRĐIVANJA OBJEDINJENIH UVJETA ZAŠTITE OKOLIŠA ZA NOVA POSTROJENJA
I U SLUČAJU REKONSTRUKCIJE POSTOJEĆEG POSTROJENJA

*Zahtjev za utvrđivanje objedinjenih uvjeta zaštite okoliša*
Članak 6.

(1) Zahtjev za utvrđivanje objedinjenih uvjeta zaštite okoliša (u daljnjem
tekstu: Zahtjev) podnosi se u pisanom obliku i u elektronskom mediju za pohranu
podataka (CD, DVD i sl.).
(2) Zahtjev, osim sadržaja određenog Zakonom, obvezno sadrži:
1. podatke o tvrtki: naziv i sjedište tvrtke, matični broj, ime odgovorne osobe,
broj telefona i e-mail adresu. Podaci iz ove točke potkrepljuju se izvatkom iz
sudskog registra za pravnu osobu, izvatkom iz obrtnog registra za fizičku osobu
obrtnika, izvatkom iz registra poljoprivrednika za fizičku osobu
poljoprivrednika;
2. za novo postrojenje i u slučaju rekonstrukcije postojećeg postrojenja,
podatke o lokaciji i zahvatu:
– za lokaciju naziv jedinice lokalne i područne (regionalne) samouprave gdje se
nalazi lokacija zahvata, uključujući i podatke o katastarskoj općini,
– za zahvat točan naziv zahvata s obzirom na djelatnosti utvrđene u Prilogu I.
ove Uredbe i popis glavnih indikativnih tvari koje će biti prisutne u
postrojenju prema Prilogu II. ove Uredbe.
3. za novo postrojenje i u slučaju rekonstrukcije postojećeg postrojenja podatke
o: ovlašteniku koji je izradio tehničko–tehnološko rješenje postrojenja, a u
slučaju rekonstrukcije postrojenja koja se provodi u svrhe usklađivanja s
odredbama Zakona i ove Uredbe i podatke o ovlašteniku koji je izradio elaborat o
načinu usklađivanja s odredbama Zakona. Podaci o ovlaštenicima iz ove točke
dokazuju se preslikom suglasnosti koju je ovlaštenik pribavio od Ministarstva;
4. upravnu pristojbu u propisanom iznosu.
(3) Pobliži sadržaj Zahtjeva utvrđen je obrascem OZ-IPPC u Prilogu III. ove
Uredbe. Zahtjev osim podataka i dokaza iz stavka 2. ovoga članka obvezno mora
sadržavati sve podatke i dokaze prema obrascu iz Priloga III. ove Uredbe.
(4) Podnositelj zahtjeva prilikom podnošenja Zahtjeva može zahtijevati i zaštitu
podataka koji se odnose na pojedine dijelove Zahtjeva. U tom slučaju, u Zahtjevu
izričito mora navesti i označiti dijelove Zahtjeva za koje zahtijeva tajnost
podataka. Zahtjev za tajnošću podataka mora potkrijepiti razlozima i dokazima
prema posebnim propisima kojima se uređuje zaštita poslovne tajne, odnosno
zaštita podataka iz razloga nacionalne sigurnosti.
(5) O zahtjevu za tajnošću podataka iz stavka 4. ovoga članka Ministarstvo će
odlučiti posebnim zaključkom. Ukoliko Ministarstvo zaključkom odobri ili
djelomično odobri zahtjev za tajnošću podataka, s tim podacima, u skladu s
donesenim zaključkom, bit će upoznata samo tijela koja sudjeluju u postupku
utvrđivanja objedinjenih uvjeta zaštite okoliša. Na omotu spisa označit će se
tajnost podataka s naznakom u kojem dijelu podaci podliježu tajnosti.

*Obvezni sadržaj tehničko-tehnološkog rješenja postrojenja*
Članak 7.

(1) Tehničko-tehnološko rješenje za postrojenje, koje se sukladno odredbama
Zakona prilaže zahtjevu za utvrđivanje objedinjenih uvjeta zaštite okoliša,
obvezno sadrži:
1. opće tehničke, proizvodne i radne karakteristike postrojenja,
2. plan s prikazom lokacije zahvata s obuhvatom cijelog postrojenja (situacija),
3. opis postrojenja,
4. blok dijagram postrojenja prema posebnim tehnološkim dijelovima,
5. procesni dijagrami toka,
6. procesna dokumentacija postrojenja,
7. sva ostala dokumentacija koja je potrebna radi objašnjenja svih obilježja i
uvjeta provođenja predmetne djelatnosti koja se obavlja u postrojenju.
(2) Kriteriji na temelju kojih se utvrđuju najbolje raspoložive tehnike
propisani su u Prilogu IV. ove Uredbe.

*Postupak po Zahtjevu*
Članak 8.

(1) Nakon što utvrdi da Zahtjev sadrži podatke sukladno ovoj Uredbi i
tehničko-tehnološko rješenje za postrojenje, Ministarstvo o Zahtjevu informira
javnost i zainteresiranu javnost.
(2) Kada Ministarstvo utvrdi da Zahtjev ne sadrži sve podatke i dokaze sukladno
odredbama ove Uredbe, odnosno kada tehničko-tehnološko rješenje za postrojenje
ne sadrži sva poglavlja sukladno ovoj Uredbi, u skladu sa zakonom pozvat će
podnositelja zahtjeva da, u primjerenom roku, a koji ne može biti duži od tri
mjeseca, ukloni nedostatke u Zahtjevu.
(3) Informiranje javnosti i zainteresirane javnosti o Zahtjevu provodi se
sukladno Zakonu i uredbi kojom se uređuje informiranje i sudjelovanje javnosti i
zainteresirane javnosti u pitanjima zaštite okoliša.

Članak 9.

(1) Uvjete za postrojenje prema posebnim propisima za pojedine sastavnice
okoliša i opterećenja te druge posebne uvjete, od tijela i/ili osoba nadležnih
prema posebnim propisima tijekom postupka utvrđivanja objedinjenih uvjeta
zaštite okoliša, po službenoj dužnosti, pisanim podneskom pribavlja Ministarstvo
u skladu s odredbama ove Uredbe i zakona kojim se uređuje opći upravni postupak.
Ove uvjete Ministarstvo, po ocijenjenoj potrebi glede ekonomičnosti postupka za
postrojenje, može od tijela i/ili osoba nadležnih prema posebnim propisima
pribaviti i putem konferencije – usmenim izjašnjavanjem predstavnika tijela
i/ili osoba.
(2) Nakon što podnositelj zahtjeva dopuni Zahtjev u smislu odredbe članka 8.
stavka 2. ove Uredbe, Ministarstvo će zahtjev dostaviti na mišljenje tijelima
i/ili osobama određenim posebnim propisima, kojom prilikom će zatražiti da se u
skladu s posebnim propisima utvrde i posebni uvjeti. Kada radi ekonomičnosti
postupka za manje složeno postrojenje ocijeni potrebnim Ministarstvo može radi
pribavljanja posebnih uvjeta tražiti od tijela i/ili osoba da se uvjeti prema
posebnim propisima utvrde uvidom u zahtjev na konferenciji njihovih predstavnika
koju saziva Ministarstvo.
(3) Tijela i/ili osobe određeni posebnim propisima mogu zatražiti dopunu
zahtjeva odnosno dopunu tehničko-tehnološkog rješenja za postrojenje prema
zahtjevima posebnog propisa za pojedinu sastavnicu okoliša i/ili opterećenje.
(4) Kada je za primjenu propisa za zaštitu pojedine sastavnice okoliša odnosno
opterećenje te za utvrđivanje drugih uvjeta za isto postrojenje nadležno
Ministarstvo, ono će primjenom načela ekonomičnosti postupka uvjete po tim
posebnim propisima utvrditi odnosno postupak provesti prilikom utvrđivanja
objedinjenih uvjeta zaštite okoliša.
(5) U slučaju iz stavka 3. ovoga članka Ministarstvo će, slijedom zahtjeva
tijela i/ili osobe određenih posebnim propisima, sukladno zakonu kojim se
uređuje opći upravni postupak donijeti zaključak kojim će od podnositelja
zahtjeva zatražiti dopunu prema zahtjevu tijela i/ili osobe u roku koji ne može
biti duži od tri mjeseca.
(6) Ukoliko tijelo i/ili osoba određeni posebnim propisima ne postupe po
zahtjevu Ministarstva u smislu stavka 2. ovoga članka u roku od 30 dana smatrat
će se da su posebni uvjeti izdani.

*Zaključak o objedinjavanju postupka utvrđivanja objedinjenih uvjeta zaštite
okoliša s postupkom procjene utjecaja na okoliš*

Članak 10.

(1) Nakon što se pribave mišljenja i uvjeti iz članka 9. ove Uredbe,
Ministarstvo je dužno donijeti zaključak o vođenju jedinstvenog postupka
utvrđivanja objedinjenih uvjeta zaštite okoliša s postupkom procjene utjecaja na
okoliš koji se kod Ministarstva vodi po posebnom zahtjevu podnositelja zahtjeva
za isto postrojenje – zahvat.
(2) Nakon objedinjavanja postupka u skladu sa stavkom 1. ovoga članka pojedine
radnje u jedinstvenom postupku obavljaju se koordinirano glede potreba postupka
za procjenu utjecaja zahvata na okoliš i potreba postupka za utvrđivanje
objedinjenih uvjeta zaštite okoliša.
(3) Na objedinjeni postupak primjenjuju se odredbe uredbe kojom se uređuje
procjena utjecaja zahvata na okoliš.
(4) O zaključku iz stavka 1. ovoga članka javnost i zainteresirana javnost
informira se sukladno odredbama Zakona i Uredbe kojom se uređuje informiranje i
sudjelovanje javnosti i zainteresirane javnosti u pitanjima zaštite okoliša.

*Sudjelovanje savjetodavnog stručnog povjerenstva*
Članak 11.

(1) Savjetodavno stručno povjerenstvo (u daljnjem tekstu: povjerenstvo) osnovano
na temelju odredbi Zakona i uredbe kojom se uređuje procjena utjecaja zahvata na
okoliš prema ocjenjenoj potrebi Ministarstva sudjeluje u postupku utvrđivanja
objedinjenih uvjeta zaštite okoliša odgovarajućom primjenom odredbi o radu toga
povjerenstva uredbe kojom se uređuje procjena utjecaja zahvata na okoliš.
(2) Povjerenstvo u postupku utvrđivanja objedinjenih uvjeta zaštite okoliša ne
raspravlja i ne daje mišljenje o pribavljenim uvjetima prema posebnim propisima
tijela i/ili osoba nadležnih prema posebnim propisima.
(3) Povjerenstvo u postupku utvrđivanja objedinjenih uvjeta zaštite okoliša daje
mišljenje o usuglašenosti zahtjeva s tehničko-tehnološkim rješenjem za
postrojenje i netehničkim uvjetima. Kada utvrdi da je zahtjev usuglašen s
tehničko-tehnološkim rješenjem za postrojenje i netehničkim uvjetima
povjerenstvo predlaže Ministarstvu njihovo upućivanje na javnu raspravu.
(4) Kada povjerenstvo sudjeluje radi utvrđivanja objedinjenih uvjeta zaštitite
okoliša, a u postupku procjene utjecaja zahvata na okoliš je već donesena odluka
o javnoj raspravi, odnosno postupak procjene utjecaja zahvata na okoliš se ne
provodi prema posebnom zahtjevu, po ocjenjenoj potrebi Ministarstva,
povjerenstvo mogu činiti samo predstavnici tijela i osoba određenih posebnim
propisima, stručnjaci za pojedina područja i predstavnici Ministarstva.

*Podnositelj zahtjeva, ovlaštenik i projektant*
Članak 12.

Na podnositelja zahtjeva (nositelja zahvata), ovlaštenika i projektanta
odgovarajuće se primjenjuju odredbe uredbe kojom se uređuje procjena utjecaja
zahvata na okoliš.

*Postupanja u slučaju mogućeg prekograničnog utjecaja postrojenja na okoliš druge
države*
Članak 13.

U slučaju mogućeg prekograničnog utjecaja postrojenja na okoliš druge države
Zahtjev se dostavlja nadležnom tijelu druge države i daje se primjeren rok za
primjedbe, vodeći računa o potrebi obavještavanja javnosti druge države.

*Sudjelovanje javnosti i zainteresirane javnosti u postupku utvrđivanja
objedinjenih uvjeta zaštite okoliša*
Članak 14.

Javnost i zainteresirana javnost u postupku utvrđivanja objedinjenih uvjeta
zaštite okoliša sudjeluje putem javne rasprave koja se provodi o zahtjevu i
tehničko-tehnološkom rješenju za postrojenje sukladno odredbama Zakona i uredbe
kojom se uređuje procjena utjecaja zahvata na okoliš.

*Rješenje o objedinjenim uvjetima zaštite okoliša*
Članak 15.

(1) Rješenje o objedinjenim uvjetima zaštite okoliša donosi se nakon što
Ministarstvo razmotri:
– procjenu utjecaja zahvata na okoliš prema uredbi kojom se uređuje procjena
utjecaja zahvata na okoliš,
– mišljenje povjerenstva koje se u postupku utvrđivanja objedinjenih uvjeta
zaštite okoliša donosi sukladno odredbama ove Uredbe i primjenom odredbi uredbe
kojom se uređuje procjena utjecaja zahvata na okoliš,
– mišljenja i uvjete tijela i/ili osoba nadležnih prema posebnim propisima,
– mišljenja, primjedbe i prijedloge javnosti i zainteresirane javnosti
dostavljene tijekom javne rasprave te rezultate bilo kojih prekograničnih
konzultacija ako su bile obvezne prema Zakonu.
(2) O rješenju iz stavka 1. ovoga članka, Ministarstvo informira javnost i
zainteresiranu javnost, te drugu državu kada je sudjelovala u postupku, sukladno
Zakonu i uredbi kojom se uređuje informiranje i sudjelovanje javnosti i
zainteresirane javnosti u pitanjima zaštite okoliša.

*Obvezni sadržaj rješenja o objedinjenim uvjetima zaštite okoliša*
Članak 16.

(1) Rješenje o objedinjenim uvjetima zaštite okoliša osim sadržaja koji mora
imati sukladno uredbi kojom se uređuje procjena utjecaja na okoliš, a čija
izreka se navodi pod brojem I. u izreci toga Rješenja, obvezno u točki II.
izreke sadrži:
1. odredbu kojom se utvrđuje da su objedinjeni uvjeti zaštite okoliša izrijekom
utvrđeni u obliku knjige koja prileži pismenu rješenja i sastavni je dio izreke
toga rješenja;
2. odredbu o tajnosti podataka u kojoj se navodi koji podaci iz rješenja
uključujući izreku (podrazumijeva se i priložena knjiga) i obrazloženje rješenja
podliježu propisima o tajnosti podataka, s uputom o mogućoj kaznenoj mjeri glede
nepoštivanja utvrđene tajnosti podataka;
3. odredbu da je tehničko-tehnološko rješenje za postrojenje za koje su utvrđeni
objedinjeni uvjeti zaštite okoliša prema ovom rješenju sastavni dio toga
rješenja i prileži mu unutar knjige iz pod-točke 1. izreke toga rješenja;
4. rok važnosti rješenja o objedinjenim uvjetima zaštite okoliša kada se
objedinjeni uvjeti zaštite okoliša utvrđuju za postojeće postrojenje;
5. odredbu da se rješenje upisuje u Očevidnik uporabnih dozvola kojima su
utvrđeni objedinjeni uvjeti zaštite okoliša i rješenja o objedinjenim uvjetima
zaštite okoliša za postojeće postrojenje – u slučaju kada se objedinjeni uvjeti
zaštite okoliša utvrđuju za postojeće postrojenje.
(2) U izreci rješenja iz stavka 1. ovoga članka koja je sadržana u knjizi iz
točke II. 1. izreke toga rješenja, osim određenoga u stavku 2. ovoga članka,
utvrđuje se i:
1. UVJETI OKOLIŠA
– Popis aktivnosti u postrojenju koje potpadaju pod obveze iz rješenje
– Procesi
– Tehnike kontrole i prevencije onečišćenja
– Gospodarenje otpadom iz postrojenja
– Korištenje energije i energetska efikasnost
– Sprječavanje akcidenata
– Sustav praćenja (monitoringa)
– Način uklanjanja postrojenja i povratak lokacije u zadovoljavajuće stanje
2. GRANIČNE VRIJEDNOSTI EMISIJA
– Emisije u zrak
– Emisije u vode, odnosno more
– Emisije u ispuste ili sustav za pročišćavanje voda
– Emisije u tlo
– Emisije buke
3. UVJETI IZVAN POSTROJENJA (ako je potrebno, primjerice: zaštita prirode)
4. PROGRAM POBOLJŠANJA
5. UVJETI ZAŠTITE NA RADU
6. OBAVEZE ČUVANJA PODATAKA I ODRŽAVANJA INFORMACIJSKOG SUSTAVA
7. OBVEZE IZVJEŠTAVANJA JAVNOSTI I NADLEŽNIH TIJELA PREMA ZAKONU
8. OBVEZE PO EKONOMSKIM INSTRUMENTIMA ZAŠTITE OKOLIŠA
(3) U obrazloženju rješenja o objedinjenim uvjetima zaštite okoliša obvezno se,
s obzirom na zahtjev operatera, navode razlozi i propisi temeljem kojih se
donose pojedine mjere zaštite i određuje način praćenja (monitoring).

*Provjera ispunjavanja objedinjenih uvjeta zaštite okoliša i pokusni rad
postrojenja*
Članak 17.

(1) Ispunjavanje objedinjenih uvjeta zaštite okoliša prema rješenju iz članka
16. ove Uredbe, između ostaloga, utvrđuje se Uporabnom dozvolom koja se izdaje
nakon provedenog tehničkog pregleda prema zakonu kojim se uređuje gradnja.
(2) U postupku izdavanja uporabne dozvole radi provjere ispunjavanja
objedinjenih uvjeta zaštite okoliša utvrđuje se ispunjava li postrojenje sve
propisane uvjete za rad i/ili za obavljanje djelatnosti prema rješenju iz članka
16. ove Uredbe.
(3) U svrhe iz stavka 2. ovoga članka postrojenju se određuje pokusni rad
tijekom kojega moraju biti ispunjeni svi parametri prema mjerama zaštite okoliša
određenim rješenjem o objedinjenim uvjetima zaštite okoliša.
(4) Pokusni rad postrojenja obvezno se provodi prema mjerama i objedinjenim
uvjetima utvrđenim rješenjem o objedinjenim uvjetima zaštite okoliša a koje
mjere i uvjeti su sastavni dio glavnog projekta za postrojenje, te prema načinu
potvrđivanja podataka koji su značajni za provjeru uvjeta zaštite okoliša koji
je utvrdio revident svojim mišljenjem u postupku provjere projekta.

*Sadržaj izreke uporabne dozvole glede objedinjenih uvjeta zaštite okoliša*
Članak 18.

(1) Izreka uporabne dozvole, pored određenog posebnim zakonom, glede
objedinjenih uvjeta zaštite okoliša sadrži:
1. da je pokusnim radom postrojenja u razdoblju od – do potvrđeno da postrojenje
ispunjava sve parametre prema mjerama zaštite okoliša određenim rješenjem o
objedinjenim uvjetima zaštite okoliša (navode se klasa i urbroj rješenja i kada
i tko ga je izdao), te se utvrđuje da postrojenje ispunjava objedinjene uvjete
zaštite okoliša sukladno tome rješenju;
2. da s obzirom na utvrđeno u točki 1. postrojenje glede zaštite okoliša
ispunjava propisane uvjete za rad i za obavljanje djelatnosti, te mu se daje
odobrenje za rad;
3. da se objedinjeni uvjeti zaštite okoliša kako je utvrđeno u točkama 1. i 2.
izreke primjenjuju u razdoblju od pet godina od dana izdavanja uporabne dozvole;
4. da se uporabna dozvola upisuje u Očevidnik uporabnih dozvola kojima su
utvrđeni objedinjeni uvjeti zaštite okoliša i rješenja o objedinjenim uvjetima
zaštite okoliša za postojeće postrojenje koji vodi Agencija za zaštitu okoliša.
(2) O uporabnoj dozvoli glede objedinjenih uvjeta zaštite okoliša za postrojenje
Ministarstvo informira javnost i zainteresiranu javnost sukladno Zakonu i uredbi
kojom se uređuje informiranje i sudjelovanje javnosti i zainteresirane javnosti
u pitanjima zaštite okoliša.

2. POSTUPAK UTVRĐIVANJA OBJEDINJENIH UVJETA ZAŠTITE OKOLIŠA ZA POSTOJEĆA
POSTROJENJA

*Postupak prije podnošenja Zahtjeva za postojeće postrojenje*
Članak 19.

(1) U svrhu usklađivanja postojećeg postrojenja s odredbama Zakona i odredbama
ove Uredbe operater sukladno Zakonu prije pribavljanja rješenja o objedinjenim
uvjetima zaštite okoliša mora sačiniti Analizu stanja postojećeg postrojenja (u
daljnjem tekstu: Analiza) i Elaborat o načinu usklađivanja postojećeg
postrojenja (u daljnjem tekstu: Elaborat).
(2) Iznimno od stavka 1. ovoga članka, kada Analizom operater utvrdi da je
postrojenje usklađeno sa Zakonom i ovom Uredbom, prilikom pribavljanja mišljenja
sukladno Zakonu, umjesto Elaborata uz Analizu dat će prijedlog Ministarstvu da
ne izrađuje Elaborat, već da se na temelju Analize donese mišljenje o daljnjem
postupku.

*Obvezni sadržaj Analize i Elaborata*
Članak 20.

(1) Obvezni sadržaj Analize i Elaborata pobliže su utvrđeni u Prilogu V. ove
Uredbe.
(2) Pojedina poglavlja u Elaboratu iz stavka 1. ovoga članka izrađuju stručnjaci
najmanje razine visokog obrazovanja sa završenim diplomskim stupnjem prema
propisu kojim se uređuje razina obrazovanja odgovarajuće struke za područje koje
se poglavljem obrađuje (primjerice: za područje investicija stručnjak ekonomske
struke, za područje tehnologije odgovarajući stručnjak tehnološkog profila
ovisno o vrsti djelatnosti, za područje lokacije zahvata stručnjak profila
prostornog planera, za područje vodnoga gospodarstva stručnjak hidrotehničke
struke).
(3) Analiza i Elaborat moraju biti izrađeni na temelju najnovijih,
vjerodostojnih i dostupnih podataka, te se moraju temeljiti na stvarnom
činjeničnom stanju zatečenom u postrojenju u vrijeme početka njihove izrade,
moraju biti stručno utemeljeni i udovoljiti svim zahtjevima glede propisanog
sadržaja, a za što je odgovoran operater, odnosno ovlaštenik.

*Zahtjev za ocjenu i mišljenje o Analizi i Elaboratu*
Članak 21.

(1) Zahtjev za davanje ocjene i mišljenja o Analizi i Elaboratu podnosi se u
pisanom obliku i na elektromagnetskom mediju uključujući i Analizu i Elaborat
kao dio sadržaja zahtjeva.
(2) Zahtjev za davanje ocjene i mišljenja iz stavka 1. ovoga članka obvezno
sadrži:
1. podatke o tvrtki: naziv i sjedište tvrtke, matični broj, ime odgovorne osobe,
broj telefona i e-mail adresu – ukoliko postoji. Podaci iz ove točke
potkrepljuju se izvatkom iz sudskog registra za pravnu osobu, izvatkom iz
obrtnog registra za fizičku osobu obrtnika, izvatkom iz registra
poljoprivrednika za fizičku osobu poljoprivrednika;
2. podatke o lokaciji postojećeg postrojenja:
– za lokaciju naziv jedinice lokalne i područne (regionalne) samouprave gdje se
postojeće postrojenje nalazi, uključujući i podatke o katastarskoj općini,
– točan naziv postrojenja s obzirom na djelatnosti utvrđene u prilogu I. ove
Uredbe i popis glavnih indikativnih tvari koje su prisutne u postrojenju prema
Prilogu II. ove Uredbe;
3. Analizu i Elaborat;
4. podatke o ovlašteniku koji je izradio Elaborat, što dokazuje preslikom
suglasnosti, koju je ovlaštenik pribavio od Ministarstva;
5. priloženu građevinsku i uporabnu dozvolu za postrojenje i sve njihove
možebitne izmjene i dopune;
6. sažetak zahtjeva po svim propisanim točkama obveznog sadržaja u tekstualnom i
grafičkom obliku, sačinjen tako da sadržajno bude razumljiv javnosti;
7. upravnu pristojbu u propisanom iznosu.
(3) Iznimno od stavka 1. ovoga članka, kada Analizom operater utvrdi da je
postrojenje usklađeno sa Zakonom i ovom Uredbom, uz zahtjev za ocjenu i davanje
mišljenja sukladno Zakonu, umjesto Elaborata uz Analizu dat će prijedlog
Ministarstvu da ne izrađuje Elaborat, već da se na temelju Analize donese ocjena
i izda mišljenje o daljnjem postupku.

*Postupak po zahtjevu za davanje ocjene i mišljenja o Analizi i Elaboratu*
Članak 22.

(1) Ukoliko utvrdi da zahtjev za davanje ocjene i mišljenja o Analizi i
Elaboratu ne sadrži sve podatke i dokaze sukladno odredbama ove Uredbe,
Ministarstvo će u skladu sa zakonom kojim se uređuje opći upravni postupak
pozvati podnositelja zahtjeva da u primjerenom roku, a koji ne može biti duži od
tri mjeseca, ukloni nedostatke u zahtjevu.
(2) Nakon što utvrdi da zahtjev iz stavka 1. ovoga članka sadrži podatke
sukladno ovoj Uredbi, Ministarstvo će zahtjev dostaviti na ocjenu i mišljenje
povjerenstvu iz članka 11. stavka 1. ove Uredbe.

*Mišljenje o Analizi i Elaboratu*
Članak 23.

Nakon što postupi u skladu s odredbom članka 22. ove Uredbe, Ministarstvo daje
Mišljenje koje obvezno sadrži:
1. ocjenu Analize i Elaborata;
2. utvrđeno odstupanje od NRT-a, ukoliko odstupanje postoji;
3. popis svih mjera (investicijskih i ne-investicijskih) koje operater mora
poduzeti prema rezultatima poglavlja iz točke 2.1. do 2.2, iz Priloga IV. ove
Uredbe, s dinamikom njihovog izvođenja;
4. izjavu o uključivanju utvrđenih mjera i obaveza u zahtjev za utvrđivanje
objedinjenih uvjeta zaštite okoliša;
5. ocjenu o potrebi provedbe postupka procjene utjecaja na okoliš, odnosno
ocjene o potrebi procjene;
6. po potrebi i druge zahtjeve i obveze vezano za postrojenje, operatera i/ili
tvrtku;
7. smjernice za daljnji postupak.

*Postupak nakon pribavljenog mišljenja na Analizu i Elaborat*
Članak 24.

(1) Postupak utvrđivanja objedinjenih uvjeta za postojeća postrojenja provodi se
kao objedinjeni postupak sukladno ovoj Uredbi u slučaju kada je mišljenjem
Ministarstva iz članka 23. ove Uredbe predviđeno da se postupak usklađivanja
postrojenja sa Zakonom i ovom Uredbom provede tako da postupak utvrđivanja
objedinjenih uvjeta zaštite okoliša obuhvati i procjenu utjecaja na okoliš.
(2) Na postupak utvrđivanja objedinjenih uvjeta zaštite okoliša postojećih
postrojenja nakon pribavljenog mišljenja na Analizu i Elaborat, odnosno na
Analizu uključujući i zahtjev podnositelja zahvata odgovarajuće se primjenjuju
odredbe ove Uredbe kojima je uređen postupak utvrđivanja objedinjenih uvjeta
zaštite okoliša za nova i rekonstrukciju postojećih postrojenja, a prema
smjernicama za daljnji postupak koje se daju mišljenjem iz članka 23. ove
Uredbe.
(3) U postupku iz stavka 1. ovoga članka Ministarstvo će osigurati informiranje
i sudjelovanje javnosti i zainteresirane javnosti sukladno Zakonu i uredbi kojom
se uređuje informiranje i sudjelovanje javnosti i zainteresirane javnosti u
pitanjima zaštite.

*Sadržaj rješenja o objedinjenim uvjetima zaštite okoliša za postojeće
postrojenje*
Članak 25.

(1) Na rješenje o objedinjenim uvjetima zaštite okoliša za postojeće
postrojenje, odgovarajuće se primjenjuje sadržaj rješenja propisan ovom Uredbom
za nova postrojenja u dijelu u kojem je takav sadržaj kod postojećeg postrojenja
objektivno moguće utvrditi.
(2) Osim sadržaja utvrđenog sukladno stavku 1. ovoga članka, rješenje o
objedinjenim uvjetima zaštite okoliša za postojeće postrojenje, obvezno sadrži
krajnje rokove, odnosno razdoblja u kojima se moraju provesti pojedine faze
postupka dostizanja zadanih mjera i parametara te uvođenja NRT, ako radi o
postrojenju u kojem je to u postupku utvrđeno nužnim.
(3) Rokovi iz stavka 2. ovoga članka određuju se ovisno o složenosti potrebnog
zahvata i procijenjenoj visini investicije potrebnoj za postrojenje. Najduži rok
može se utvrditi do 2017. godine od dana izdavanja rješenja o objedinjenim
uvjetima zaštite okoliša za postojeće postrojenje.

IV. NAČIN DOSTAVLJANJA PODATAKA O PRAĆENJU EMISIJA I UVJETI KADA SE ZA
POSTROJENJE MORAJU PRIBAVITI NOVI, ODNOSNO DOPUNITI ILI IZMIJENITI UTVRĐENI
OBJEDINJENI UVJETI ZAŠTITE OKOLIŠA

*Način dostavljanja podataka o praćenju emisija*
Članak 26.

Operater je dužan podatke o praćenju emisija iz postrojenja u tlo, zrak, vode i
more te druge sastavnice okoliša i kao i podatke o opterećenjima (otpad)
dostavljati Agenciji za zaštitu okoliša na način određen Zakonom i pravilnikom
kojim se propisuje registar onečišćivanja okoliša.

*Uvjeti kada se za postrojenje moraju pribaviti novi, odnosno dopuniti ili
izmijeniti utvrđeni objedinjeni uvjeti zaštite okoliša*
Članak 27.

(1) Za postrojenje se moraju pribaviti novi objedinjeni uvjeti zaštite okoliša
kada praćenjem emisija iz postrojenja operater utvrdi da emisije bitno utječu na
okoliš, odnosno ugrožavaju zdravlje ljudi, te kada operater u postrojenju uvodi
nove tehnologije i/ili tehnike, mijenja djelatnost ili postrojenje prilagođava
obavljanju djelatnosti koja nije obuhvaćena izdanim rješenjem o objedinjenim
uvjetima zaštite okoliša.
(2) Za postrojenje se moraju pribaviti izmjene, odnosno dopune objedinjenih
uvjeta zaštite okoliša kada praćenjem emisija iz postrojenja operater utvrdi da
emisije prelaze utvrđene granične vrijednosti iz rješenja o objedinjenim
uvjetima zaštite okoliša, te kada u postrojenju u manjem obujmu uvodi nove
tehnologije i/ili tehnike u svrhu redovitog održavanja pogona, odnosno
postrojenja.
(3) Ocjenu o kakvoj se promjeni u postrojenju radi donijet će Ministarstvo na
temelju obavijesti koju je operater dužan podnositi sukladno Zakonu, odnosno na
temelju obavijesti ili mišljenja koja će mu biti dostavljena ili će ih pribaviti
od tijela i/ili osoba određenih posebnim propisima na način propisan ovom
Uredbom.
(4) Kada operater, temeljem odredbi Zakona obavijesti Ministarstvo o značajnoj
promjeni u postrojenju, Ministarstvo može tražiti od drugih nadležnih tijela
očitovanje o potrebi izmjene utvrđenih objedinjenih uvjeta zaštite okoliša.
(5) Ministarstvo će postupiti u smislu stavka 4. ovoga članka i u slučaju kada
ono sukladno Zakonu razmatra potrebu dopunjavanja objedinjenih uvjeta zaštite
okoliša po proteku razdoblja od pet godina nakon izdanog prvobitnog rješenja o
objedinjenim uvjetima zaštite okoliša za postojeće postrojenje.
(6) Zahtjev za produljenje roka važenja utvrđenih objedinjenih uvjeta zaštite
okoliša operater je obvezan podnijeti Ministarstvu najkasnije 6 mjeseci prije
isteka roka važnosti rješenja o objedinjenim uvjetima zaštite okoliša, odnosno
prije isteka, odnosno u istom roku prije isteka razdoblja važnosti uporabne
dozvole u dijelu koji se odnosi na objedinjene uvijete zaštite okoliša.
(7) Kada operater propusti podnijeti zahtjev iz stavka 6. ovoga članka u
propisanom roku dužan je bez odlaganja za postrojenje pribaviti novo rješenje o
objedinjenim uvjetima zaštite okoliša.

V. TROŠKOVI POSTUPKA

*Način utvrđivanja i pokrića troškova postupka*
Članak 28.

(1) Troškovi postupka utvrđivanja objedinjenih uvjeta zaštite okoliša određuju
se posebnim zaključkom tijekom postupka u spisu predmeta, aproksimativno i
uplaćuju se prema tom zaključku.
(2) Konačni obračun troškova postupka obavlja se prije nego se pristupi izradi
nacrta rješenja o objedinjenim uvjetima zaštite okoliša i utvrđuje se
zaključkom.
(3) Troškovi postupka utvrđivanja objedinjenih uvjeta u postupku izdavanja
uporabne dozvole određuju se sukladno zakonu kojim se uređuje gradnja.

VI. PRIJELAZNE I ZAVRŠNE ODREDBE

*Sastavni dijelovi ove Uredbe*
Članak 29.

Prilozi I., II., III., IV. i V. čine sastavni dio ove Uredbe.

*Započeti postupci*
Članak 30.

(1) Ukoliko je za neko postrojenje do stupanja na snagu ove Uredbe započeo
postupak procjene utjecaja zahvata na okoliš taj postupak provest će se kao
samostalni postupak prema Zakonu i uredbi kojom se uređuje procjena utjecaja
zahvata na okoliš. Takvo postrojenje slijedom odredbi ove Uredbe smatrat će se
postojećim postrojenjem.
(2) Operater postojećeg postrojenja u smislu odredbe stavka 1. ovoga članka
dužan je u roku od tri mjeseca od pribavljanja uporabne dozvole podnijeti
zahtjev za utvrđivanje objedinjenih uvjeta zaštite okoliša prema Zakonu i ovoj
Uredbi.

Članak 31.

Ova Uredba objavit će se u »Narodnim novinama«, a stupa na snagu 31. ožujka
2009. godine.

Klasa: 351-01/08-01/10
Urbroj: 5030105-08-1
Zagreb, 30. rujna 2008.

Predsjednik
**dr. sc. Ivo Sanader**, v. r.

**PRILOG I.**

POPIS DJELATNOSTI KOJIMA SE MOGU PROUZROČITI
EMISIJE KOJIMA SE ONEČIŠĆUJE TLO, ZRAK, VODE I MORE

Djelatnosti kojima se u smislu ove Uredbe mogu prouzročiti
emisije kojima se onečišćuje tlo, zrak, vode i more su:
**1. Energetika**
1.1. Postrojenja s izgaranjem, nazivne toplinske snage preko 50 MW.
1.2. Rafinerije mineralnih ulja i plinova.
1.3. Koksare.
1.4. Tvornice za uplinjavanje i ukapljivanje ugljena.
2. Proizvodnja i prerada metala
2.1. Postrojenja za prženje i sinteriranje metalnih ruda (uključujući sulfidne
rude).
2.2. Postrojenja za proizvodnju sirovog željeza ili čelika (primarno ili
sekundarno taljenje), uključujući neprekidno lijevanje, kapaciteta preko 2,5
tone na sat.
2.3. Postrojenja za preradu neobojenih metala:
(a) tople valjaonice kapaciteta preko 20 tona sirovog čelika na sat;
(b) kovačnice s čekićima čija energija prelazi 50 kJ po čekiću, gdje uporabljena
snaga toplinskog izgaranja prelazi 20 MW;
(c) nanošenje zaštitnih prevlaka od staljenih metala, ulaznog kapaciteta preko 2
tone sirovog čelika na sat.
2.4. Ljevaonice neobojenih metala, proizvodnog kapaciteta preko 20 tona na dan.
2.5. Postrojenja:
(a) za proizvodnju neprerađenih obojenih metala iz ruda, koncentrata ili
sekundarnih sirovina primjenom metalurških, kemijskih ili elektrolitskih
procesa;
(b) za taljenje kao i legiranje obojenih metala, uključujući oporabljene
proizvode (rafiniranje, lijevanje u talionicama, itd.), kapaciteta taljenja
preko 4 tone na dan za olovo i kadmij ili preko 20 tona na dan za sve druge
metale.
2.6. Postrojenja za površinsku obradu metala i plastičnih materijala u kojima se
primjenjuje elektrolitski ili kemijski proces, s kadama za obradu zapremine
preko 30 m3.
**3. Industrija minerala**3.1. Postrojenja za proizvodnju cementnog klinkera u rotacijskim pećima
proizvodnog kapaciteta preko 500 tona na dan, ili vapna u rotacijskim pećima
proizvodnog kapaciteta preko 50 tona na dan, ili u drugim pećima proizvodnog
kapaciteta od preko 50 tona na dan.
3.2. Postrojenja za proizvodnju azbesta i izradu proizvoda na bazi azbesta.
3.3. Postrojenja za proizvodnju stakla, uključujući staklena vlakna, kapaciteta
taljenja preko 20 tona na dan.
3.4. Postrojenja za taljenje mineralnih tvari, uključujući proizvodnju
mineralnih vlakana, kapaciteta taljenja preko 20 tona na dan.
3.5. Postrojenja za izradu keramičkih proizvoda pečenjem, osobito crijepova,
opeke, vatrostalne opeke, pločica, kamenine ili porculana, proizvodnog
kapaciteta preko 75 tona na dan i/ili kapaciteta peći preko 4 m3 i gustoće
stvrdnjavanja preko 300 kg/m3 po peći.
Proizvodnja u smislu kategorija djelatnosti sadržanih u ovom
odjeljku znači industrijsku proizvodnju tvari ili skupina tvari navedenih u
točkama 4.1 do 4.6 putem kemijske prerade.
4.1. Kemijska postrojenja za proizvodnju osnovnih organskih kemikalija, kao što
su:
(a) jednostavni ugljikovodici (linearni ili ciklički, zasićeni ili nezasićeni,
alifatski ili aromatski);
(b) ugljikovodici koji sadrže kisik, kao što su alkohol, aldehidi, ketoni,
karboksilne kiseline, esteri, acetati, eteri, peroksidi, i epoksidne smole;
(c) ugljikovodici koji sadrže sumpor;
(d) ugljikovodici koji sadrže dušik, kao što su amini, amidi, dušični spojevi,
nitro-spojevi ili spojevi nitrata, nitrili, cijanati, izocijanati;
(e) ugljikovodici koji sadrže fosfor;
(f) halogeni ugljikovodici;
(g) organometalni spojevi;
(h) osnovni plastični materijali (polimeri, sintetska vlakna i vlakna na bazi
celuloze);
(i) sintetske gume;
(j) boje i pigmenti;
(k) površinski aktivne tvari i surfaktanti.
4.2. Kemijska postrojenja za proizvodnju osnovnih anorganskih kemikalija, kao
što su:
(a) plinovi, kao što su amonijak, klor ili klorovodik, fluor i fluorovodik,
ugljični oksidi, sumporni spojevi, dušični oksidi, vodik, karbonil klorid;
(b) kiseline, kao što su kromna kiselina, fluorovodična (fluoridna) kiselina,
fosforna (fosfatna) kiselina, dušična (nitratna) kiselina, klorovodična (kloridna)
kiselina, sumporna (sulfatna) kiselina, oleum, sumporasta (sulfitna) kiselina;
(c) baze, kao što su amonijev hidroksid, kalijev hidroksid, natrijev hidroksid;
(d) soli, kao što su amonijev klorid, kalijev klorat, kalijev karbonat, natrijev
karbonat, perborat, srebreni nitrat;
(e) nemetali, metalni oksidi ili drugi anorganski spojevi, kao što je kalcijev
karbid, silicij, silicijev karbid.
4.3. Kemijska postrojenja za proizvodnju umjetnih gnojiva na bazi fosfora,
dušika ili kalija (jednostavna ili složena umjetna gnojiva).
4.4. Kemijska postrojenja za proizvodnju osnovnih sredstava za zaštitu bilja i
biocida.
4.5. Postrojenja u kojima se za proizvodnju osnovnih farmaceutskih proizvoda
koriste kemijski ili biološki procesi.
4.6. Kemijska postrojenja za proizvodnju eksploziva.
**5. Gospodarenje otpadom**5.1. Postrojenja za zbrinjavanje ili oporabu opasnog otpada postupcima D1 do
D15, odnosno postupcima R1, R5, R6, R8 i R9 prema posebnom propisu kapaciteta
preko 10 tona na dan.
5.2. Postrojenja za spaljivanje komunalnog otpada kapaciteta preko 3 tone na
sat.
5.3. Postrojenja za zbrinjavanje neopasnog otpada postupcima D8 i D9 prema
posebnom propisu kapaciteta preko 50 tona na dan.
5.4. Odlagališta otpada na koja se odlaže više od 10 tona na dan otpada ili
imaju ukupni kapacitet preko 25 000 tona, osim odlagališta inertnog otpada.
**6. Druge djelatnosti**6.1. Industrijska postrojenja za proizvodnju:
(a) pulpe od drveta ili drugih vlaknastih materijala;
(b) papira i kartona, proizvodnog kapaciteta preko 20 tona na dan.
6.2. Postrojenja za predobradu (postupci kao što su pranje, bijeljenje,
merceriziranje) ili bojenje tekstilnih vlakana, čiji je kapacitet obrade veći od
10 tona na dan.
6.3. Postrojenja za štavljenje kože, čiji je kapacitet obrade veći od 12 tona
gotovih proizvoda na dan.
6.4. (a) Klaonice kapaciteta proizvodnje trupala preko 50 tona na dan.
(b) Postrojenja za obradu i preradu namijenjena za proizvodnju hrane iz:
– sirovina životinjskoga podrijetla (osim mlijeka), kapaciteta proizvodnje
gotovih proizvoda preko 75 tona na dan,
– sirovina biljnog podrijetla, kapaciteta proizvodnje gotovih proizvoda preko
300 tona na dan (prosječna kvartalna vrijednost).
(c) Postrojenja za obradu i preradu mlijeka, pri čemu je dnevni ulaz mlijeka
veći od 200 tona (prosječna godišnja vrijednost).
6.5. Postrojenja za zbrinjavanje ili recikliranje životinjskih trupala i
životinjskoga otpada (kafilerije), kapaciteta obrade preko 10 tona na dan.
6.6. Postrojenja za intenzivan uzgoj peradi ili svinja s više od:
(a) 40 000 mjesta za perad;
(b) 2 000 mjesta za proizvodnju tovnih svinja (preko 30 kg), odnosno 300
uvjetnih grla; ili
(c) 750 mjesta za krmače, odnosno 225 uvjetnih grla.
6.7. Postrojenja za površinsku obradu tvari, predmeta ili proizvoda u kojima se
koriste organska otapala, osobito za apretiranje, tiskanje, premazivanje,
odmašćivanje, prevlačenje vodonepropusnim slojem, obradu zatvaranja površinskih
pora, bojenje, čišćenje ili impregniranje, kapaciteta potrošnje preko 150 kg na
sat ili više od 200 tona na godinu.
6.8. Postrojenja za proizvodnju ugljika (tvrdo pečenog ugljena) ili
elektrografita postupkom spaljivanja ili grafitizacije.

**PRILOG II.**
POPIS GLAVNIH INDIKATIVNIH TVARI PREMA KOJIMA SE PRILIKOM
OBAVLJANJA DJELATNOSTI IZ PRILOGA I. ODREĐUJU GRANIČNE VRIJEDNOSTI EMISIJA

Glavne indikativne tvari kojima se prilikom obavljanja
djelatnosti iz priloga I. ove Uredbe mogu prouzročiti emisije kojima se
onečišćuje tlo, zrak, vode i more, te ih treba uzeti u obzir kao relevantne za
utvrđivanje graničnih vrijednosti emisija, uzimajući u obzir uputu iz ovog
Priloga su:
Za zrak:
1. Sumporni dioksid i ostali sumporni spojevi
2. Dušični oksidi i ostali dušični spojevi
3. Ugljični monoksid
4. Hlapivi organski spojevi
5. Metali i njihovi spojevi
6. Praškaste tvari
7. Azbest (suspendirane čestice, vlakna)
8. Klor i njegovi spojevi
9. Fluor i njegovi spojevi
10. Arsen i njegovi spojevi
11. Cijanidi
12. Tvari i preparati za koje je dokazano da imaju kancerogena ili mutagena
svojstva, ili svojstva koja bi preko zraka mogla negativno utjecati na
reprodukciju
13 Poliklorirani dibenzodioksini i poliklorirani dibenzofurani;
Za vode, uključujući more i tlo:
1. Organohalogeni spojevi i tvari koje mogu stvarati takve spojeve u vodenom
okolišu
2. Organofosforni spojevi
3. Organokositreni spojevi
4. Tvari i preparati za koje je dokazano da imaju kancerogena ili mutagena
svojstva, ili svojstva koja bi u vodenom okolišu ili preko vodenog okoliša mogla
negativno utjecati na reprodukciju
5. Postojani ugljikovodici i postojane organske otrovne tvari koje se
akumuliraju u živim organizmima
6. Cijanidi
7. Metali i njihovi spojevi
8. Arsen i njegovi spojevi
9. Biocidi i proizvodi za zaštitu bilja
10. Suspendirani materijali
11. Tvari koje doprinose eutrofikaciji (posebno, nitrati i fosfati)
12. Tvari koje negativno utječu na ravnotežu kisika (i mogu se mjeriti pomoću
parametara kao što su BPK5, KPK, itd.).
*Uputa:*S obzirom da se objedinjeni uvjeti zaštite okoliša utvrđuju objedinjenim –
integriranom postupkom u kojem se istovremeno vodi računa o više sastavnica
okoliša i slijedom toga o više tvari koje mogu biti u procesu (međusobnom
odnosu), za izbor NRT-a (najboljih raspoloživih tehnika) potrebno je sačiniti
listu prioriteta po kojima će se taj izbor ravnati. Kod toga se mora voditi
računa o glavnim indikativnim tvarima sa kojima se taj izbor mora rukovoditi.
Za ostale tvari koje nisu na ovom popisu, budući da su već NRT i ostale mjere s
pripadnim vrijednostima emisija određeni slijedom glavnih indikativnih tvari s
ovoga popisa, primjenjuju se drugi načini smanjenja emisija ako je to potrebno.

**PRILOG III.**

**OZ- IPPC**

OBRAZAC
ZAHTJEVA ZA UTVRĐIVANJE OBJEDINJENIH UVJETA ZAŠTITE OKOLIŠA

Obrazac zahtjeva sastoji se od nekoliko cjelina koje su u
skladu s Direktivom IPPC. Gospodarski subjekti moraju odgovoriti na pitanja
navedena u obrascu i zahtjev potkrijepiti referencama za sustave koji se
upotrebljavaju u postrojenju, npr. može se navesti sustav upravljanja, ali nije
potrebno priložiti svu dokumentaciju.
Na mnoga se pitanja može odgovoriti jednostavno navodeći brojke koje se odnose
na tonažu proizvedenih proizvoda, podatke o emisijama i o proizvedenom otpadu.
Ova vrsta podataka može gospodarskom subjektu pomoći pri utvrđivanju elementa,
kao što su npr. stvarni troškovi proizvedenog otpada, koje treba uzeti u obzir
kod budućih promjena. Za sve emisije spomenute u ovom zahtjevu navedite
razdoblja u kojima se uzimaju uzorci i za koje se izračunavaju prosjeci, te
varijacije emisija, npr. ako su dostupni podaci – polusatne prosjeke, dnevne
prosjeke, mjesečne prosjeke, masene emisije i emisije po toni proizvoda.
Svi zahtjevi za nova postrojenja moraju biti kompletni, a kad je u pitanju
zahtjev za postojeće postrojenje, za sve dijelove obrasca koje nije moguće
popuniti treba navesti što nedostaje i zašto. Tada će biti moguće neke
informacije dostaviti naknadno, a te se informacije mogu zatražiti u dozvoli u
okviru uvjeta za poboljšanja (vidi odjeljak Q).
Obrazac zahtjeva sadrži sljedeće rubrike:
**A. Podaci o tvrtki**1. Osnovni podaci
2. Podaci o postrojenju
3. Dodatne informacije o postrojenju
4. Osnovni podaci o postojećim dozvolama
5. Podaci vezani uz izmjenu postojećih objedinjenih uvjeta zaštite okoliša
6. Zaštićeni podaci
**B. Sustavi upravljanja koji se primjenjuju ili predlažu
C. Podaci vezani uz postrojenje i njegovu lokaciju**1. Plan koji prikazuje lokaciju na kojoj je smješteno postrojenje i lokacija
svih zaštićenih ili osjetljivih područja
1.1. Karta na kojoj je vidljiva lokacija i doseg utjecaja
2. Procesi koje se koriste u postrojenju, uključujući usluge (energija, obrada
vode, itd.)
3. Opis postrojenja
4. Referentne oznake mjesta emisija prikazane na blok dijagramu postrojenja
5. Operativna dokumentacija postrojenja
**D. Popis sirovina, sekundarnih sirovina i drugih tvari i energija potrošena
ili proizvedena pri radu postrojenja**1. Sirovine, sekundarne sirovine i druge tvari koje se upotrebljavaju u
postrojenju
1.1. Popis sirovina, pomoćnih materijala i drugih tvari
1.2. Voda
1.3. Skladištenje sirovina i ostalih tvari
2. Proizvodi i poluproizvodi proizvedeni u postrojenju
2.1. Proizvodi i poluproizvodi
3. Energija utrošena ili proizvedena u postrojenju
3.1. Ulaz goriva i energije
3.2. Energija proizvedena u postrojenju
3.3. Karakterizacija svih potrošača energije
3.4. Korištenje energije
3.5. Potrošnja energije
**E. Opis vrsta i količina predviđenih emisija iz postrojenja u svaki medij kao
i utvrđivanje značajnih posljedica emisija na okoliš i ljudsko zdravlje**1. Onečišćenje zraka
1.1. Popis izvora i mjesta emisija u zrak, uključujući tvari neugodnog mirisa i
mjere za sprečavanje emisija
1.2. Opis metoda za sprečavanje emisija, njihova učinkovitost i utjecaj na
okoliš
2. Onečišćenje površinskih voda
2.1. Mjesto ispuštanja u prijemnik
2.2. Proizvedene otpadne vode
2.2.1. Popis pokazatelja onečišćenja vode
2.2.2. Opis metoda za sprečavanje emisija
2.2.3. Utjecaj emisije onečišćujućih tvari na vodu i vodni sustav
2.3. Ispuštanje u sustav javne odvodnje
3. Onečišćenje tla
3.1. Onečišćenje tla
3.1.1. Popis pokazatelja onečišćenja tla
3.1.2. Posljedica emisija na onečišćenje tla i na ekosustave
3.2. Onečišćenje tla vezano uz poljoprivredne aktivnosti
3.2.1. Popis pokazatelja onečišćenja tla
3.2.2. Posljedica emisija na onečišćenje tla i na ekosustave
4. Gospodarenje otpadom
4.1. Naziv i količine proizvedenog otpada
5. Buka
6. Vibracije
7. Ionizirajuće zračenje
**F. Opis i karakterizacija okoliša na lokaciji postrojenja**1. Grafički prikaz točne lokacije postrojenja i okolnog područja
1.1. Karta lokacije i šireg okolnog područja
2. Karakterizacija okoliša okolnog područja
3. Prethodno onečišćenje i mjere planirane za poboljšanje stanja okoliša
**G. Opis i karakteristike postojeće ili planirane tehnologije i drugih tehnika
za sprečavanje ili, tamo gdje to nije moguće, smanjivanja emisija iz postrojenja**
1. Tehnologije i tehnike koje se koriste za sprječavanje i smanjivanje emisija
iz postrojenja (emisija koje štetno utječu na okoliš)
2. Predložene (planirane) tehnologije i tehnike za sprečavanje ili smanjivanje
emisija iz postrojenja.
**H. Opis i karakteristike postojećih ili planiranih (predloženih) mjera za
sprečavanje proizvodnje i/ili oporabu/zbrinjavanje proizvedenog otpada iz
postrojenja**
1. Mjere za sprečavanje nastanka i/ili za oporabu /zbrinjavanje proizvedenog
otpada iz postrojenja
2. Predložene (planirane) mjere za sprečavanje proizvodnje i oporabu otpada iz
postrojenja
**I. Opis i karakteristike postojećih ili planiranih mjera i korištene opreme
za nadzor postrojenja i emisija u okoliš**
1. Postojeći sustav mjera i tehničke opreme za nadzor postrojenja i emisija u
okoliš
2. Planirani sustav mjera i tehničke opreme za nadzor postrojenja i emisija u
okoliš
3. Praćenje stanja okoliša
**J. Detaljna analiza postrojenja s obzirom na najbolje raspoložive tehnike (NRT)**
1. Usporedba s razinama emisija vezanim uz primjenu najboljih raspoloživih
tehnika (NRT – pridružene vrijednosti emisija)
2. Analiza emisijskih parametara postrojenja s obzirom na NRT
2.1. Onečišćenje zraka
2.2. Onečišćenje voda i tla
**K. Opis i karakteristike ostalih planiranih mjera, osobito mjera za
poboljšanje energetske učinkovitosti, mjera za sprječavanje rizika za okoliš i
svođenje opasnosti od nesreća i njihovih posljedica na minimum**
1. Mjere za smanjivanje potrošnje na minimum i bolje iskorištavanje sirovina,
sekundarnih sirovina, drugih tvari i vode
2. Mjere za poboljšanje energetske učinkovitosti
3. Mjere za sprječavanje rizika za okoliš i svođenje opasnosti od nesreća i
njihovih posljedica na minimum
4. Mjere za izbjegavanje rizika od onečišćenja okoliša i mjere za uklanjanje
opasnosti po ljudsko zdravlje nakon zatvaranja postrojenja
5. Vrsta i vremenski plan izmjena koje iziskuju ili bi mogle iziskivati
izdavanje novih objedinjenih uvjeta zaštite okoliša
6. Popis dodatnih važnih dokumenata koji se odnose na zaštitu okoliša (politika
okoliša, deklaracija o sustavu EMAS, dodijeljena oznaka kontroliranog proizvoda
– oznaka ekološki prihvatljivog proizvoda)
**L. Popis mjera koje će se poduzeti nakon zatvaranja postrojenja, u cilju
izbjegavanja bilo kakvog rizika od onečišćenja ili izbjegavanja opasnosti po
ljudsko zdravlje i sanacije lokacije postrojenja
M. Kratak i sveobuhvatan sažetak podataka navedenih pod točkama od A. do L. za
informiranje javnosti
N. Identifikacija sudionika u procesu i drugih subjekata za koje gospodarski
subjekt koji upravlja postrojenjem zna da bi mogli biti izloženi značajnim
štetnim učincima kada bi postojeće ili novo postrojenje imalo prekogranično
djelovanje
O. Izjava
P. Prilozi zahtjeva:**1. Podaci označeni sa »Zaštićeno i povjerljivo!«
2. Dodatna dokumentacija
3. Popis korištenih kratica i simbola
**Q. Prijedlog uvjeta za dobivanje dozvole (neobvezno)**1. Prijedlog programa poboljšanja koji obuhvaća točke od B. do K.
2. Pojedinosti o mjerenjima i tehničkoj opremi koja se koristi za zaštitu zraka,
vode, tla
3. Utvrđivanje graničnih vrijednosti emisija
4. Mjere za sprječavanje onečišćenja temeljene na najboljim raspoloživim
tehnikama
5. Mjere za sprječavanje i smanjivanje proizvodnje otpada, a ako to nije moguće,
mjere za oporabu otpada
6. Uvjeti u pogledu korištenja energije
7. Mjere za sprječavanje nesreća i ograničavanje njihovih posljedica
8. Mjere za smanjivanje dalekosežnog prekograničnog onečišćenja i prekograničnih
učinaka
9. Mjere za smanjivanje onečišćenja iz postrojenja
10. Zahtjevi u pogledu metoda nadzora i prikupljanja podataka koje gospodarski
subjekt koji upravlja postrojenjem mora zabilježiti i unijeti u informacijski
sustav
11. Zahtjevi u pogledu probnog rada i mjera vezanih uz izvanredne radne uvjete
(zastoj u radu)

[TABELA](dodatni/377687.pdf)

**PRILOG IV.**

Pri utvrđivanju najboljih raspoloživih tehnika (iz pojma NRT
iz Zakona), općenito ili u posebnim slučajevima, vodeći računa o troškovima i
koristima vezanima uz pojedine mjere te vodeći računa o načelima predostrožnosti
i sprečavanja, treba uzeti u obzir sljedeće zahtjeve:
1. korištenje tehnologija kod kojih nastaju male količine otpada;
2. korištenje manje opasnih tvari;
3. promicanje oporabe i recikliranja tvari koje nastaju i koje se koriste u
procesu, i tamo gdje je to primjereno, otpada;
4. usporedivi postupci, uređaji ili radne metode koje su uspješno iskušane na
industrijskoj razini;
5. tehnološki napredak i promjene u znanstvenim spoznajama i shvaćanjima;
6. vrsta, učinci i opseg predmetnih emisija;
7. datumi upuštanja novih ili već postojećih postrojenja;
8. vrijeme koje je potrebno za uvođenje najboljih raspoloživih tehnika;
9. potrošnja i svojstva sirovina (uključujući vodu) koje se koriste u postupku i
energetska učinkovitost;
10. potreba da se spriječi ili svede na minimum sveukupni utjecaj emisija na
okoliš kao i uz njih vezane opasnosti;
11. potreba da se spriječe nesreće i da se posljedice za okoliš svedu na
minimum;
12. sve nove informacije o tehnikama koje se objavljuju u službenim dokumentima
EU.
UPUTA:
Popisi najboljih raspoloživih tehnika objavljuju se u službenim dokumentima EU,
te su na taj način dostupni operaterima tvrtki koje podliježu obvezama prema
ovoj Uredbi.

**PRILOG V.**
OBVEZNI SADRŽAJ ANALIZE STANJA POSTOJEĆEG POSTROJENJA I OBVEZNI
SADRŽAJ ELABORATA O NAČINU USKLAĐIVANJA POSTOJEĆEG POSTROJENJA S ODREDBAMA
ZAKONA I OVE UREDBE

1. Analiza stanja postojećeg postrojenja obvezno sadrži:
1.1. Podatke sukladno obveznom sadržaju zahtjeva za utvrđivanje objedinjenih
uvjeta zaštite okoliša po točkama A,B,C,D, E, F, G, H, I, J, K, L, iz Priloga
III. ove Uredbe koje je moguće dati i utvrditi u vrijeme kada se analiza radi;
1.2. Navod i obrazloženje razloga za neiskazane podatke prema točki 1.1.
naprijed i informaciju o možebitnom naknadnom davanju podataka;
1.3. Utvrđeno odstupanje od najboljih raspoloživih tehnika (NRT) ukoliko
postoji;
1.4. Priloge koji su propisani kao obvezni uz zahtjev za utvrđivanje
objedinjenih uvjeta zaštite okoliša po odgovarajućim točkama sukladno točki 1.1.
naprijed;
15. Druge podatke i dokumente prema ukazanoj potrebi, ovisno o lokaciji
postojećeg postrojenja, djelatnosti i dosezima poznatog i predvidljivog utjecaja
na okoliš.
2. Elaborat o načinu usklađivanja postojećeg postrojenja s odredbama Zakona i
ove Uredbe obvezno sadrži:
2. 1. dijelove pred-investicijske ili investicijske studije za usklađivanje:
2.1.2 Tehničko-tehnološku analizu
2.1.2. 1. Tehnologiju (mora se temeljiti na NRT)
2.1.2. 2. Opis tehničkog rješenja
2.1.2.3. Utroške materijala i energije
2.1.3. Iskorištenost proizvodnih kapaciteta
2.1.4. Životni vijek projekta
2.1.5. Dinamiku projekta
2.1.6. Izvore financiranje i obaveze prema njima
2.2. Druge ne-investicijske mjere s dinamikom izvođenja
2.3. Odgovarajuće priloge (primjerice: dijelovi ili cijela investicijska
studija)
2.4. Prijedlog Ministarstvu mišljenja koje bi trebalo dati
2.4.1. Utvrđeno odstupanje od NRT-a ukoliko postoji
2.4.2. Popis svih mjera (investicijskih i ne-investicijskih) koje operater mora
poduzeti prema rezultatima poglavlja iz točke 2.1. do 2.2, naprijed s dinamikom
njihovog izvođenja
2.4.3. Izjavu o uključivanju navedenih mjera i obveza u zahtjev za utvrđivanje
objedinjenih uvjeta zaštite okoliša.

Uredba, NN 114/2008-3301
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)